KIRJALLINEN KYSYMYS P-0525/02 esittäjä(t): Gian Gobbo (NI) komissiolle. Tupakan viljelyn tulevaisuus Euroopassa ja Veneton alueella.



Virallinen lehti nro 205 E , 29/08/2002 s. 0160 - 0161



KIRJALLINEN KYSYMYS P-0525/02 esittäjä(t): Gian Gobbo (NI) komissiolle (19. helmikuuta 2002) Aihe: Tupakan viljelyn tulevaisuus Euroopassa ja Veneton alueella Tupakkaa on viljelty Euroopassa 1600-luvulta lähtien. Euroopassa tupakkaa viljelevät pienviljelijät isältä pojalle kulkeutuvan perinteen mukaisesti. Tupakanviljely mahdollistaa yhdessä muun viljelyn ja karjanhoidon kanssa monipuolisen maatalouden harjoittamisen esimerkiksi Veneton alueella ja erityisesti Veronan maakunnassa. Euroopassa on 130 000 tupakanviljelijää, jotka työllistävät noin 500 000 työntekijää pääasiassa Italiassa, Kreikassa, Ranskassa ja Espanjassa. Euroopan komissio on hiljattain antanut asetusehdotuksen, jossa säädetään tukien poistamisesta Euroopan unionin tupakanviljelijöiltä. Tällainen toimenpide johtaisi tupakanviljelyn lopettamiseen Euroopassa ja suosisi yhteisön ulkopuolista tuotantoa. Se ei myöskään millään tavoin vähentäisi savukkeiden kulutusta, koska yksikään unionin jäsenvaltioista ei suunnittele tupakoinnin kieltämistä. Eikö komission mielestä olisi sosiaalista syistä ja maatalouden tasapainon säilyttämiseksi syytä suojella tätä vuosisataista viljelymuotoa? Pitääkö komissio edelleen pätevänä yhteisön etuuskohtelun periaatetta, johon yhteinen maatalouspolitiikan luominen ja kehitys perustuu? Franz Fischlerin komission puolesta antama vastaus (18. maaliskuuta 2002) Komissio teki 21 päivänä marraskuuta 2001(1) ehdotuksen neuvoston asetukseksi tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosiksi 2002, 2003 ja 2004 sekä raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92(2) muuttamisesta. Ehdotus on Euroopan unionin kestävän kehityksen strategiaa koskevassa komission tiedonannossa tupakantuotannon tulevasta tukemisesta muotoiltujen komission suuntausten mukainen. Erityisesti siinä on otettu huomioon tarve liittää tupakkatuen asteittaiseen purkamiseen toimenpiteitä, joilla autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa. Tämän komission päätöksen perusteena on maatalouspolitiikan yhdenmukaistaminen EY:n perustamissopimuksen 152 artiklan kanssa. Tässä artiklassa määrätään, että kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. Komissio tietää kyllä, että raakatupakkatuotannon tuotantosuunnan muuttaminen voi olla vaikeaa erityisesti tietyillä tuotantoalueilla. Tämän vuoksi ehdotuksessa muutetaan tiettyjä yhteisen markkinajärjestelyn järjestelmiä. Erityisesti tupakka-alan rahasto on uudistettu siten, että siitä voidaan rahoittaa mm. tutkimuksia, jotka koskevat raakatupakka-alan tuotannon suuntaamista muuhun viljelyyn ja muuhun taloudelliseen toimintaan ja tuotantoalueilla toteutettuja ensimmäisiä tuotantosuunnan muuttamiseen tähtääviä erityistoimia. Lisäksi yhteistä markkinajärjestelyä koskeva arvio tehdään ennen uusien ehdotusten esittämistä. Komissio haluaa edetä päättäväisesti ja asteittain varmistaakseen tupakantuotantoalueiden taloudellisen ja sosiaalisen elinvoiman säilyttämisen. (1) KOM(2001) 684 lopullinen. (2) EYVL L 215, 30.7.1992.